CELEX: 32019R1683
Language: bg
Date: 2019-10-02 00:00:00
Title: Регламент За Изпълнение (ЕС) 2019/1683 На Комисията от 2 октомври 2019 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Crème d’Isigny (ЗНП)]

9.10.2019   
               
               
                  BG
               
               
                  Официален вестник на Европейския съюз
               
               
                  L 258/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1683 НА КОМИСИЯТА
         от 2 октомври 2019 година
         за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [„Crème d’Isigny“ (ЗНП)]
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:
         
                     (1)
                  
                  
                     В съответствие с член 53, параграф 1, първа алинея от Регламент (ЕС) № 1151/2012, Комисията разгледа заявлението на Франция за одобрение на изменение в спецификацията на защитеното наименование за произход „Crème d’Isigny“, регистрирано по силата на Регламент (ЕО) № 1107/96 на Комисията (2). С това изменение наименованието „Crème d’Isigny“ става „Crème d’Isigny“/„Crème fraîche d’Isigny“.
                  
               
                     (2)
                  
                  
                     С писмо от 16 октомври 2017 г. френските органи уведомиха Комисията за предоставен по силата на член 15, параграф 4 от Регламент (ЕС) № 1151/2012 преходен период, завършващ на 31 декември 2022 г., на десет стопански субекта, установени на тяхна територия и отговарящи на условията на посочения член съгласно публикуваното на 20 септември 2017 г. в Официален вестник на Френската република постановление от 12 септември 2017 г. за изменение на спецификациите на защитените наименования за произход „Beurre d’Isigny“ и „Crème d’Isigny“. С писмо от 26 септември 2018 г. същите власти изпратиха текста на ново постановление от 30 август 2018 г. за изменение на постановлението от 12 септември 2017 г. и включващо названията на посочените стопански субекти. При националната процедура за предявяване на възражения тези субекти, които законно са предлагали на пазара „Crème d’Isigny“ непрекъснато най-малко през последните пет години преди подаването на заявлението, подадоха възражение. Шест стопански субекта подадоха възражение срещу следната разпоредба: „Всяка една от дойните крави разполага с най-малко 35 ара ливади (естествени, временни или целогодишни), от които поне 20 ара за паша или най-малко 10 ара за паша, допълнени с тревен фураж.“ Това са следните стопански субекти: GAEC des normandes (номер SIRET: 38531072700016), GAEC des Quesnel (номер SIRET: 41022988100011), GAEC du chalet (номер SIRET: 34005162200017), GAEC de la cour des mares (номер SIRET: 34897314000026), GAEC du hameau (номер SIRET: 38259121200016) и GAEC du petit flot (номер SIRET: 43783781800016). Два стопански субекта подадоха възражение срещу следната разпоредба: „Тревата в пресен или консервиран вид съставлява най-малко 40 % от дажбата фураж, изразена в сухо вещество, средно за периода на паша от най-малко 7 месеца.“ Това са следните стопански субекти: EARL des clôtures (номер SIRET: 51075733900013) и GAEC du Clos Roset (номер SIRET: 48310227300016). Два стопански субекта подадоха възражение срещу следната разпоредба: „Делът на тревата в пресен или консервиран вид в дневната дажба фураж трябва да е най-малко 20 %, изразена в сухо вещество, през останалата част от годината (извън периода на паша).“ Това са следните стопански субекти: GAEC de la Ronchette (данъчен номер SIRET: 49754563200018) и GAEC du Village Culot.
                  
               
                     (3)
                  
                  
                     Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз (3).
                  
               
                     (4)
                  
                  
                     Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Одобрява се публикуваното в Официален вестник на Европейския съюз изменение в спецификацията на наименованието „Crème d’Isigny“ (ЗНП).
         
         
            Член 2
            Защитата, предоставена по силата на член 1, е обвързана с преходния период, предоставен от Франция по силата на член 15, параграф 4 от Регламент (ЕС) № 1151/2012 на отговарящите на условията в посочения член стопански субекти в резултат на постановленията от 12 септември 2017 г. и 30 август 2018 г. за изменение на спецификациите на защитените наименования за произход „Beurre d’Isigny“ и „Crème d’Isigny“, публикувани съответно на 20 септември 2017 г. и на 6 септември 2018 г. в Официален вестник на Френската република.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 2 октомври 2019 година.
            
               
                  За Комисията,
               
               
                  от името на председателя,
               
               Phil HOGAN
               
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
         
            (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 на Регламент (ЕИО) № 2081/92 на Съвета (ОВ L 148, 21.6.1996 г., стр. 1).
         
            (3)  ОВ C 176, 22.5.2019 г., стр. 7.